**Ministru kabineta un Latvijas Pašvaldību savienības**

**vienošanās un domstarpību**

**PROTOKOLS**

|  |  |  |
| --- | --- | --- |
| Rīgā |  | 2017.gada \_\_\_.oktobrī |
|  |  |  |

**I. daļa Ministru kabineta un Latvijas Pašvaldību savienības**

**vienošanās un domstarpības par vidējā termiņa**

**2018. -2020.gadam budžeta ietvaru**

Saskaņā ar Likuma par budžetu un finanšu vadību 16.2 panta septīto daļu, Ministru kabinets un Latvijas Pašvaldību savienība vienojas protokolā iekļaut sadaļu par vidēja termiņa budžetu (2018.-2020.gads), izskatot sekojošus jautājumus:

1. **Par pašvaldību budžetu ieņēmumiem vidējā termiņā (2018. – 2020.gads)**

**Puses vienojas:**

Vidēja termiņa budžeta ietvara (2018. – 2020.) likumprojektā noteikt, ka pašvaldību budžetu nodokļu ieņēmumi kopā ar valsts budžeta kompensācijas apmēru ir 19,6% no kopbudžeta nodokļu ieņēmumiem, neieskaitot valsts sociālās apdrošināšanas obligātās iemaksas valsts pamatbudžetā veselības aprūpes nodrošināšanai.

Sagatavojot gadskārtējā valsts budžeta likuma projektu, Ministru kabinets sarunās ar Latvijas Pašvaldību savienību vienojas par iedzīvotāju ienākuma nodokļa (turpmāk – IIN) ieņēmumu prognozes garantijām.

**2. Par pašvaldību aizņēmumiem vidējā termiņā (2018. – 2020.gads)**

**Puses vienojas:**

Sagatavojot gadskārtējā valsts budžeta likuma projektu, Finanšu ministrijai sadarbībā ar Latvijas Pašvaldību savienību fiskāli atbildīgi:

1) izvērtēt iespējamo pašvaldību aizņēmumu kopējo limitu un noteikt pašvaldībām optimālākos nosacījumus aizņēmumu saņemšanai, izvērtējot iespēju saņemt nepieciešamos aizņēmumus investīciju projekta īstenošanai ar pašvaldības budžeta līdzfinansējumu, nepārsniedzot kopējo pieļaujamo aizņēmumu palielinājumu.

2) izvērtēt iespējas paplašināt pašvaldību tiesības uzņemties ilgtermiņa saistības, ievērojot Publiskas personas finanšu līdzekļu un mantas izšķērdēšanas novēršanas likuma prasības.

**3. Nozaru ministriju jautājumi vidējā termiņā (2018.-2020.gads)**

**Ekonomikas ministrijas jomā:**

**Puses vienojas:**

Turpmākā valsts atbalsta programmas mājokļa iegādei attīstība tiek plānota, paredzot garantijas izsniegšanu ne tikai jaunām ģimenēm, bet arī kvalificētiem speciālistiem. Minētā ietvaros šobrīd tiek izstrādāts likumprojekts „Grozījums likumā „Par palīdzību dzīvokļa jautājumu risināšanā””. Līdz ar to nepieciešams turpināt valsts atbalsta programmu mājokļa iegādei ģimenēm ar bērniem, kā arī to paplašināt, paredzot garantijas izsniegšanu uz tirgus nosacījumiem, attiecībā uz personām, kuras ieguvušas profesionālo vai augstāko izglītību un kuras nepārsniedz 35 gadu vecumu.

**Puses vienojas:**

Jautājums parnepieciešamo atbalstu denacionalizēto namu īrniekiem ir risināms likumprojekta „Dzīvojamo telpu īres likums” izstrādes procesā un gadskārtējā valsts budžeta likumprojekta ietvaros.

**Finanšu ministrijas jomā:**

**Puses vienojas:**

Pašvaldībām, atbilstoši normatīvajos aktos noteiktajai kārtībai, ir iespēja saņemt aizņēmumus investīcijām Valsts kasē, vai komercbankās, ja aizdevuma nosacījumi ir izdevīgāki nekā no valsts budžeta izsniedzamo aizdevumu nosacījumi.

Atbalsta Latvijas Pašvaldību savienības lūgumu par Latvijas pievienošanos Eiropas vietējo pašvaldību hartas 9.panta 8.punktam, kas nosaka: “Lai varētu izdarīt aizņēmumus kapitālieguldījumu finansēšanai, vietējām varām likuma robežās jābūt pieejamam nacionālajam kapitāla tirgum.”

**Satiksmes ministrijas jomā:**

**Puses vienojas:**

Papildu līdzekļus Satiksmes ministrijas budžeta programmā 23.00.00 “Valsts autoceļa fonds” 2018.gadā: 25,6 milj. *euro*, 2019.gadā: 25,6 milj. *euro* un 2020.gadā: 37,3 milj. *euro* novirzīt valsts vietējo autoceļu sakārtošanai.

**Tieslietu ministrijas jomā:**

**Puses vienojas:**

Lai būtu iespējams pilnveidot nekustamo īpašumu kadastrālās vērtēšanas metodiku un pēc tam attiecīgi būtu iespējams pilnveidot nekustamā īpašuma nodokļa regulējumu, nodrošinot saprātīgu nodokļa slogu iedzīvotājiem, maksimāli izmantot valsts un pašvaldību informācijas sistēmās esošos datus, izveidojot automatizētas datu apmaiņas procedūras, kura nepieciešamo papildus finansējumu izskatīt attiecīgo normatīvo aktu projektu sagatavošanas gaitā.

 Lai iegūtu datus, kas šobrīd nav nevienā informācijas sistēmā, bet bez kuriem nav iespējama ne datu reģistrācija vai aktualizācija Nekustamā īpašuma valsts kadastra informācijas sistēmā, ne izmaiņas  kadastrālās vērtēšanas metodikā, ne nekustamā īpašuma nodokļa regulējumā, izvērtēt un ja nepieciešams mainīt esošo normatīvo regulējumu ar mērķi rast valstij kopumā finansiāli izdevīgāko risinājumu datu ieguvei (kaut arī tas prasītu papildu finanšu līdzekļus nākamajos gados).

**Puses vienojas:**

Jautājums par finansējuma piešķiršanu likumprojektā “Bērnu antisociālās uzvedības prevencijas likums” paredzētā regulējuma izpildei ir risināms likumprojekta par valsts budžetu attiecīgajam gadam sagatavošanas un izskatīšanas procesā. Likumprojekts “Bērnu antisociālās uzvedības prevencijas likums” var stāties spēkā tikai tad, ja valsts budžetā pilnā apmērā tiek paredzēts nepieciešamais valsts budžeta finansējums likumprojektā “Bērnu antisociālās uzvedības prevencijas likums” paredzētā regulējuma ieviešanai un izpildei.

**Vides aizsardzības un reģionālās ministrijas jomā:**

**Puses vienojas:**

Latvijas Pašvaldību savienībai sadarbībā ar Vides aizsardzības un reģionālās attīstības ministriju nodrošināt citu ministriju likumdošanas iniciatīvu ietvaros virzīto informācijas sistēmu (IS) projektu ietekmes uz pašvaldību IS novērtējumu. Ministrijām likumdošanas iniciatīvu ietvaros virzītajos IS projektos identificēt finansējuma apjomu integrācijai ar pašvaldību IS, ja likumdošanas iniciatīvas izvērtējumā tiek identificēta ietekme uz pašvaldību IS.

**Puses vienojas:**

Vides aizsardzības un reģionālās attīstības ministrijai līdz 2018.gada pirmā ceturkšņa beigām veikt SAM 3.3.1. izvērtējumu un iesniegt ziņojumu Ministru kabinetā, lai pieņemtu lēmumu par iespēju nodrošināt līdzekļus pašvaldībām uzņēmējdarbības atbalstam, tai skaitā arī projektiem, kas atbilda SAM 3.3.1.aktivitātes 3.kārtas priekšatlases kritērijiem, bet netika atbalstīti finansējuma trūkuma dēļ, un šobrīd pierāda komersanta nefinanšu investīcijas vai jaunu darba vietu izveidi.

**Zemkopības ministrijas jomā:**

**Puses vienojas:**

Lai mazinātu palu un plūdu riskus, veikt saskaņotas darbības visā Latvijas teritorijā meliorācijas, ūdenssaimniecības, ceļu būves u.c. jomās.

Būtiski palielināt valsts budžeta apakšprogrammas 26.00.00 “Zemes resursu ilgtspējības saglabāšana” finansējuma apjomu, lai kompleksi risinātu valsts un valsts nozīmes meliorācijas infrastruktūras sakārtošanu, kā arī izstrādāt valsts investīciju programmu pašvaldību un pašvaldību nozīmes koplietošanas meliorācijas sistēmu, ūdenssaimniecības vai ceļu posmu sakārtošanai, lai nodrošinātu ūdens noteci un mazinātu  plūdu un palu riskus visā Latvijas teritorijā.

**Puses vienojas:**

Zemkopības ministrijai iesniegt priekšlikumu likumprojekta “Par valsts budžetu 2018.gadam” izskatīšanai Saeimā otrajā lasījumā par dotācijas un attiecīgo izdevumu palielinājumu Zivju fondam 2018.gadam, kas nepārsniedz ieņēmumu, kas noteikti Zvejniecības likuma 28.panta otrajā daļā, prognozes palielinājumu, tādā veidā nodrošinot neitrālu ietekmi uz budžetu.

Ievērojot valsts budžeta finansiālās iespējas, par Zivju fonda dotācijas un attiecīgo izdevumu palielinājumu 2019.gadā un turpmāk diskutēt Ministru kabinetā likumprojekta “Par valsts budžetu 2019.gadam” un likumprojekta “Par vidējā termiņa budžeta ietvaru 2019., 2020., 2021. gadam” sagatavošanas procesā kopā ar visu ministriju un citu centrālo valsts iestāžu prioritāro pasākumu pieprasījumiem.

**II. daļa Ministru kabineta un Latvijas Pašvaldību savienības**

**vienošanās un domstarpības par 2018.gada budžetu**

Saskaņā ar likuma „Par pašvaldībām” 86.pantu, likuma „Par pašvaldību budžetiem” 13.pantu un Ministru kabineta 2004.gada 6.jūlija noteikumiem Nr.585 „Kārtība, kādā Ministru kabinets saskaņo ar pašvaldībām jautājumus, kas skar pašvaldību intereses” Ministru kabinets un Latvijas Pašvaldību savienība vienojas protokolā iekļaut sadaļu par gadskārtējo budžetu (2018.gads), izskatot sekojošus jautājumus:

**1. Nodokļu ieņēmumi**

**Puses vienojas:**

Kopumā atbalstīt nodokļu ieņēmumus, kas tiek ieskaitīti pašvaldību budžetos 2018.gadā atbilstoši protokola 1.pielikumā minētajam apmēram.

**Puses vienojas:**

Noteikt kopējo IIN prognozi 2018.gadam **1 728,80** **milj. *euro*.**

IIN prognozes sadalījumu pašvaldību un valsts budžetā noteikt attiecīgi 80% / 20% apmērā. Ieņēmumus pašvaldību budžetos no IIN 2018.gadā prognozēt **1 383,04 milj. *euro*** apmērā.

Paredzēt valsts budžeta dotāciju kompensācijai pašvaldībām 2018.gadā 21,11 milj. *euro* apmērā, lai pašvaldību budžetu nodokļu ieņēmumi kopā ar kompensācijas apmēru sasniegtu 19,6% no kopbudžeta nodokļu ieņēmumiem, neieskaitot valsts sociālās apdrošināšanas obligātās iemaksas valsts pamatbudžetā veselības aprūpes nodrošināšanai.

Pašvaldībām tiek garantēti IIN ieņēmumi no plānotās prognozes, ievērojot šādu sadalījumu pa ceturkšņiem: I ceturksnī – 22%, II ceturksnī – 24%, III ceturksnī – 26%., IV ceturksnī atbilstoši faktiskai izpildei. Finanšu ministrija līdz nākamā mēneša 10. datumam izvērtē faktisko IIN ieņēmumu izpildi par iepriekšējo mēnesi salīdzinājumā ar prognozēto atbilstoši minētajam procentuālajam sadalījumam (viena trešā daļa no ceturkšņa prognozes).

Gadījumā, ja tiek konstatēta IIN ieņēmumu neizpilde par I, II un III ceturksni (no gada sākuma), ar finanšu ministra atļauju to kompensē no valsts pamatbudžetā ieskaitāmās IIN daļas.

Gadījumā, ja tiek konstatēta IIN ieņēmumu neizpilde IV ceturksnī (no gada sākuma), ar finanšu ministra atļauju to kompensē no valsts pamatbudžetā ieskaitāmās IIN daļas tādā apmērā, lai faktiskie pašvaldību budžetu nodokļu ieņēmumi kopā ar valsts budžeta kompensāciju būtu 19,6% apmērā no faktiskajiem kopbudžeta nodokļu ieņēmumiem, nepārsniedzot IIN ieņēmumu prognozi.

Ja pašvaldībām tiek izmaksāta kompensācija, bet turpmākajā periodā prognoze pārpildās, Finanšu ministrijai ir tiesības no pārpildes ieturēt izmaksāto kompensāciju un atdot to valsts budžetam.

**2. Valsts budžeta transferti pašvaldībām**

**Puses vienojas:**

Kopumā atbalstīt piedāvāto valsts budžeta finansējuma sadalījumu caur nozaru ministrijām pašvaldību budžetiem atbilstoši protokola 2.pielikumā minētajam apmēram.

**3. Pašvaldību aizņēmumi, galvojumi un ilgtermiņa saistības**

**Puses vienojas:**

Lai nodrošinātu fiskāli atbildīgu pašvaldību saistību uzņemšanos un pie ikgadējā pieļaujamā aizņēmumu palielinājuma garantētu aizņēmumu resursu operatīvu pieejamību ik vienai pašvaldībai:

1. Saglabāt 2017.gadam noteiktos aizņēmuma mērķus un nosacījumus pašvaldību aizņēmumiem.
2. Papildināt 2017.gadā noteiktos aizņēmuma mērķus ar jauniem mērķiem:
   1. Eiropas Savienības fondu ierobežotās projektu iesniegumu atlases projektu priekšfinansēšana, ievērojot šādus nosacījumus:

* aizņēmums ir attiecināms uz pašvaldībām, kuras pretendē uz Eiropas Savienības fondu finansējuma piešķiršanu ierobežotā projektu iesniegumu atlasē, kuras noteiktas kā finansējuma saņēmēji konkrētā specifiskā atbalsta mērķa Ministru kabineta noteikumos un kuru projekta ideja saskaņota Reģionālās attīstības koordinācijas padomē vai citā kārtībā, kā šo saskaņošanu paredz Ministru kabineta noteikumi par specifiskā atbalsta mērķa īstenošanu;
* aizņēmuma apmērs ir atbilstošs finanšu resursiem, kas nepieciešami projekta uzsākšanai līdz līguma noslēgšanai ar sadarbības iestādi.
  1. Valsts budžeta līdzfinansētu kultūras iestāžu investīciju projektu pabeigšana ar pašvaldības budžeta faktisko līdzfinansējuma apmēru ne mazāk kā 25% no pašvaldības kopējām izmaksām.

1. Saglabāt nosacījumu, ka netiek noteikti mērķi pašvaldību galvojumiem savu kapitālsabiedrību aizņēmumiem investīciju projektu īstenošanai.
2. Saglabāt noteiktos izņēmuma gadījumus, kādos pašvaldībām ir tiesības  uzņemties citas ilgtermiņa saistības atbilstoši likuma “Par pašvaldību budžetiem” 22. pantam.

Pie pašvaldībām noteiktā ikgadējā pieļaujamā aizņēmumu saistību palielinājuma 118 milj. *euro* atcelt aizņēmuma mērķus, paplašināt tos vai mainīt to nosacījumus ir iespējams, ja jaunus investīciju projektus (izņemot Eiropas Savienības un pārējās ārvalstu finanšu palīdzības līdzfinansēto projektus) pašvaldības īsteno ar būtisku pašvaldības budžeta līdzfinansējumu.

**4. Pašvaldību finanšu izlīdzināšana**

**Puses vienojas:**

Nodokļu reformas ietekmes uz pašvaldību budžetiem kompensēšanai ir izstrādāts īpašs mehānisms, paredzot piešķirt pašvaldībām speciālu dotāciju, lai saglabātu stabilitāti un prognozējamību pašvaldību budžetos to funkciju īstenošanai un uzņemto saistību izpildei. Speciālās dotācijas apmērs aprēķināts atbilstoši šī protokola II daļas “I. Nodokļu ieņēmumi” noteiktajai pašvaldību nodokļu ieņēmumu proporcijai pret kopbudžeta nodokļu ieņēmumiem. Speciālā dotācija tiks integrēta pašvaldību finanšu izlīdzināšanas sistēmā pēc iedzīvotāju ienākuma nodokļa sadales principiem.

Atbilstoši Pašvaldību finanšu izlīdzināšanas likumam visas pašvaldības tiek novērtētas pēc vienotiem principiem. Saskaņā ar pašvaldību finanšu izlīdzināšanas aprēķinu kopējie pašvaldību izlīdzinātie ieņēmumi 2018.gadā pieaugs par 6,0%, salīdzinot ar 2017.gada kopējiem pašvaldību izlīdzinātiem ieņēmumiem. Līdz ar to pašvaldībām to funkciju īstenošanai un uzņemto saistību izpildei tiks nodrošināts ieņēmumu pieaugums.

**5. Nozaru ministriju jautājumi**

**Finanšu ministrijas jomā:**

**Puses vienojas:**

Likumdošanā paredzēt pašvaldībām kā nekustamā īpašuma nodokļa administrācijām tiesības saņemt Kontu reģistra informāciju par juridisko un fizisko personu kontu esamību kredītiestādēs, lai pašvaldības varētu izpildīt likumā noteikto pienākumu – sākotnēji vērst piedziņu uz naudas līdzekļiem un tikai to neesības gadījumā izmantot pārējos piedziņas instrumentus, kas ir daudz nedraudzīgāki un dārgāki nodokļu maksātājam – lēmuma par nodokļa parāda piedziņu bezstrīda kārtībā iesniegšana zvērinātam tiesu izpildītājam.

**Izglītības un zinātnes ministrijas jomā:**

**Puses vienojas:**

Pedagogiem, kuri trīs gadus pirms pensionēšanās vecuma sasniegšanai zaudēs darbu pašvaldību dibināto skolu likvidācijas vai reorganizācijas gadījumā, sešus mēnešus tiks izmaksāts sociālais atbalsts. Sociālā atbalsta sniegšanai valsts budžetā tiek paredzēts finansējums līdz 2020.gadam, attiecīgi 2018.gadā – 329 520 euro, 2019.gadā – 372 316 *euro* un 2020.gadā – 256 769 *euro*.

**Puses vienojas:**

Likumā par valsts budžetu 2018.gadam noteikt, ka pašvaldības tām piešķirto mērķdotāciju pedagogu darba samaksai un valsts sociālās apdrošināšanas obligātajām iemaksām ir tiesīgas izmantot atlaišanas pabalstu izmaksai pedagogiem, kas zaudē darbu izglītības iestāžu likvidācijas vai reorganizācijas gadījumā, ja reorganizācija vai likvidācija ir pabeigta ne vēlāk kā līdz 2018. gada 31.augustam.

**Puses vienojas:**

Līdz 2018.gada 1.maijam izstrādāt profesionālās izglītības iestāžu programmu finansējuma modeļa projektu neatkarīgi no profesionālās izglītības iestādes dibinātāja, tai skaitā sagatavot priekšlikumu mācību stipendijas finansēšanai.

**Puses vienojas:**

Nodrošināt, ka viss nepieciešamais normatīvais regulējums (izglītības programmas, mācību vides prasības, prasības pedagogu izglītībai, pedagogu darba slodzes un apmaksa u.c.) tiek pieņemts vismaz gadu pirms stājas spēkā izmaiņas Vispārējās izglītības likumā un Izglītības likumā attiecībā uz pamatizglītības apguves uzsākšanu bērniem no sešu gadu vecuma.

**Latvijas Pašvaldības savienības viedoklis:**

Ievērot tiesiskās paļāvības principu un turpināt no valsts budžeta segt nepieciešamo internātskolu finansējumu līdz Izglītības un zinātnes ministrija ir izstrādājusi internātskolu finansēšanas modeli, izskatot iespēju internātskolu darbību nodrošināt arī no valsts budžeta līdzekļiem.

**Ministru kabineta viedoklis:**

Ar 2018.gada 1.janvārī spēku zaudēs Izglītības likuma pārejas noteikumu 50.punkts, kas paredzēja izņēmumu no Izglītības likuma 17.panta trešās daļas 7.punkta un 59.panta trešās daļas regulējuma attiecībā uz pašvaldību tiesībām saņemt valsts budžeta finansējumu internātskolu uzturēšanai. Vienlaikus ir sagatavots izskatīšanai Ministru kabinetā tālākai virzībai Saeimā likumprojekts “Grozījumi Izglītības likumā”, paredzot internātskolu uzturēšanas izdevumus no pašvaldību budžeta, sākot no 2018.gada 1.janvāra. No valsts budžeta tiks nodrošināta pedagogu darba samaksa un 1.-4.klases skolēnu ēdināšana, savukārt izglītojamo uzturēšanos citu pašvaldību internātskolā pašvaldības segs pašvaldību savstarpējo norēķinu kārtībā.

**Satiksmes ministrijas jomā:**

**Puses vienojas:**

Reformas Latvijā jebkurā publiskā sektora nozarē, īpaši izglītībā un veselības aprūpē, jāveido un jārealizē, par pamatu ņemot vērā esošās ceļu infrastruktūras stāvokli un plānotos pasākumus ceļu infrastruktūras sakārtošanā un esošo un plānoto sabiedriskā transporta pakalpojumu pieejamību.

Jautājums par valsts autoceļu būvniecību un sakārtošanu pagastu centru savienojumam ar novadu centriem jāskata kontekstā ar Ministru kabineta 2016.gada 20.decembra sēdes protokollēmuma (prot. Nr.69 82.§) 3.punktā doto uzdevumu Satiksmes ministrijai līdz 2017.gada 31.decembrim iesniegt Ministru kabinetā informatīvo ziņojumu par valstī esošo ceļu tīkla izvērtējumu, tostarp vērtējot esošā ceļu tīkla efektivitāti.

**Puses vienojas:**

Nodrošināt sabiedriskā transporta pakalpojumu sniedzējiem ikmēneša avansa maksājumus 2017.gadā un 2018.gadā, atbilstoši Ministru kabineta 2015.gada 28.jūlija noteikumiem Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu”. Gala norēķini ar pārvadātājiem tiek veikti pēc pārvadātāju gada pārskatu iesniegšanas un faktisko zaudējumu aprēķina veikšanas.

Sagatavojot priekšlikumus 2019.gada budžetam, pārskatāmi valsts budžeta programmas 31.00.00 „Sabiedriskais transports” apakšprogrammu 31.06.00 „Dotācija zaudējumu segšanai sabiedriskā transporta pakalpojumu sniedzējiem” un 31.07.00 „Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” bāzes finansējuma noteikšanas principi un kārtība, lai nodrošinātu faktisko zaudējumu segšanu sabiedriskā transporta pakalpojumu sniedzējiem.

**Puses vienojas:**

Satiksmes ministrijai sadarbībā ar Finanšu ministriju un Latvijas Pašvaldību savienību izveidot darba grupu, kurai izvērtēt pievienotās vērtības nodokļa piemērošanu pašvaldību noteiktajiem braukšanas maksas atvieglojumiem un līdz 2018.gada 31.martam sniegt Ministru kabinetam iespējamos risinājumus.

**Tieslietu ministrijas jomā:**

**Puses vienojas:**

Tieslietu ministrijai sadarbībā ar Finanšu ministriju sagatavot risinājumu par to, kā pašvaldības var vērsties ar pieteikumu tiesā par juridiskā fakta konstatāciju par nekustamā īpašuma atzīšanu par bezīpašnieka lietu.

Tieslietu ministrija pēc pētījuma par Civillikuma mantojuma tiesību regulējumu rezultātu apkopošanas izvērtēs nepieciešamību pilnveidot spēkā esošo mantojuma tiesību regulējumu un sagatavos atbilstošus priekšlikumus.

**Veselības ministrijas jomā:**

**Puses vienojas:**

Atbilstoši Ministru kabineta 2017.gada 25.jūlija sēdes protokollēmumam (Nr.37 34.§ 5.punkts), Veselības ministrija izveidos darba grupu, kura līdz 2018.gada 1.martam sagatavos detalizētu redzējumu par iespējamo pašvaldību lomu veselības aprūpes sistēmā. Pašvaldību autonomās funkcijas - nodrošināt veselības aprūpes pieejamību - paplašināšana vai jaunu valsts pārvaldes uzdevumu deleģēšana pašvaldībām veselības aprūpes jomā iespējama tikai tad, ja par konkrētajiem papildu veicamajiem pienākumiem ir panākta vienošanās ar Latvijas Pašvaldību savienību (ar pašvaldībām) un ja pašvaldībām šo pienākumu veikšanai tiek nodrošināts atbilstošs valsts budžeta finansējums.

**Vides aizsardzības un reģionālās ministrijas jomā:**

**Puses vienojas:**

Latvijas Pašvaldību savienībai sniegt priekšlikumu Latvijas vides aizsardzības fonda padomei – no 2018.gada organizēt projektu konkursu aktivitātē “Publisko ūdeņu apsaimniekošana”, kur uz finansējuma piešķiršanu var pretendēt pašvaldības, ik gadu tam piešķirot ne mazāk kā  1 milj. *euro*.

|  |  |  |
| --- | --- | --- |
| Ministru prezidents | Latvijas Pašvaldību savienības |  |
|  | priekšsēdis |  |
|  |  |  |
| M.Kučinskis | G.Kaminskis |  |